武源行贈丘卿岑
作者：皎然
朝代：唐

paragraphs: 昔年羣盜阻江東，吳山動搖楚澤空。
齊人亦戴蜂蠆毒，美稷化爲荆棘藂。
洶洶四顧多窟穴，浮雲白波名不同。
萬人死地當虎口，一旦生涯懸彀中。
昨日將軍徇死節，悉向生民陷成血。
胸中豹略張陣雲，握內虵矛揮白雪。
長洲南去接孤城，居人散盡鼓譟驚。
三春不見芳草色，四面唯聞刁斗聲。
此時狂寇紛如市，君當要衝固深壘。
縱橫計出皆獲全，士卒身先每輕死。
埽平氛祲望吳門，人間歲美桑柘繁。
比屋生全受君賜，連營罷戰賴君恩。
如何棄置功不錄，通籍無名滯江曲。
灞亭不重李將軍，漢爵猶輕蘇屬國。
荒營寂寂隱山椒，春意空驚故柳條。
野戰攻城盡如此，即今誰是霍嫖姚。